钦定古今图书集成/明伦汇编/官常典/第040卷 > 酆 丰
## 钦定古今图书集成/明伦汇编/官常典/第040卷 > 酆 丰

周《文王》子。封于酆。

按《左传僖公二十四年》：“富辰曰：‘昔周公吊二叔之不
咸，故封建亲戚，以蕃屏周。管、蔡、郕、霍、鲁、卫、毛、聃、毕、原、
酆、郇，文之昭也’。”

成王十九年，黜丰侯。

按：《竹书纪年》云云。

按《路史》：“丰侯坐酒亡国，以故负罂于首以为式。”

〈注〉俎豆中有丰，即《乡饮礼》中丰侯也。都斲，一木为之，象豆而卑，一同坫爵。《射礼》：“置罚丰西阶下。”《音训》谓：“丰，国君以酒亡国，故以为罚爵之名。”《三礼图》云：“射为罚爵之丰，作人形。”丰，国名。其君以酒亡国，戴盂以戒酒。故崔骃《酒箴》云：“丰侯沈酒，荷罂负缶，自僇于世，图形戒后。”李尤铭曰：“丰侯荒谬，醉乱迷逸。”乃象其形，为礼戒式也。